## Naredba o poduzimanju mjera za sprječavanje širenja i iskorjenjivanje smrdljive snijeti - Tilletia spp.

### NN 50/2001 (1.6.2001.), Naredba o poduzimanju mjera za sprječavanje širenja i iskorjenjivanje smrdljive snijeti - Tilletia spp.

# MINISTARSTVO POLJOPRIVREDE I ŠUMARSTVA

806

Na temelju članka 11. stavka 1. i članka 12. stavka 1. točke 1., 2., 3.,
4., 5. i 12. Zakona o zaštiti bilja (»Narodne novine«, broj 10/94), ministar
poljoprivrede i šumarstva donosi

## NAREDBU

### O PODUZIMANJU MJERA ZA SPRJEČAVANJE ŠIRENJA I ISKORJENJIVANJE SMRDLJIVE SNIJETI - *Tilletia* spp.

Članak 1.

Ovom Naredbom propisuju se mjere za sprječavanje širenja i
iskorjenjivanje smrdljive snijeti *Tilletia* spp.

Članak 2.

Biljke domaćini smrdljive snijeti osim pšenice su raž, ječam, triticale
te trave iz rodova *Aegilops*, *Agropyron*, *Arrhenatherum*, *Bromus*,
*Dactylis*, *Festuca*, *Lolium* i *Poa*.

Članak 3.

Zavod za zaštitu bilja u poljoprivredi i šumarstvu Republike Hrvatske (u
daljnjem tekstu: Zavod) po nalogu Ministarstva poljoprivrede i šumarstva (u
daljnjem tekstu: Ministarstvo), provodit će sljedeće mjere za sprječavanje širenja
i iskorjenjivanje smrdljive snijeti *Tilletia* spp.:

1. monitoring (obilazak polja) na obiteljskim gospodarstvima;

2. analize uzoraka merkantilne pšenice uzetih prije ulaska i kod izlaska
iz silosa;

3. analize uzoraka sjemena pšenice i drugih biljaka domaćina smrdljive
snijeti iz članka 2. ove Naredbe;

4. provjeru kakvoće tretiranja sjemenske pšenice i drugih biljaka domaćina
smrdljive snijeti  iz članka 2. ove
Naredbe;

5. edukaciju proizvođača, dorađivača sjemena i zaposlenih u kontrolnim
laboratorijima.

Članak 4.

Na svojim gospodarstvima posjednici bilja dužni su pregledavati biljke
domaćine smrdljive snijeti navedene u članku 2. ove Naredbe. U slučaju kada
posumnjaju na postojanje zaraze, dužni su izvijestiti inspekciju zaštite bilja
u županiji ili Gradu Zagrebu (u daljnjem tekstu: nadležni inspektor) koja će
odrediti postupke za službeni pregled, daljnje praćenje i saniranje stanja.

Članak 5.

Obveza je proizvođača sjemena pšenice i sjemena drugih biljaka domaćina
smrdljive snijeti iz članka 3. ove Naredbe, nakon žet­ve sjemenskog usjeva
obavijestiti nadležnog inspektora o mjes­tu uskladištenja naturalnog sjemena.

Nadležni inspektor uzet će uzorke sjemena prema sortama i kategorijama i
dostaviti ih na analizu Zavodu ili drugom laboratoriju kojeg odredi Zavod.

Utvrđivanje zaraženosti sjemena pšenice i drugih biljaka do­maćina
smrdljive snijeti iz članka 2. ove Naredbe provodi se labo­ra­torijskom
analizom - testom ispiranja.

Članak 6.

Prilikom preuzimanja merkantilnog uroda pšenice i drugih biljaka iz članka
2. ove Naredbe u mlinove i silose, obvezno je obavljati analizu utvrđivanja
zaraze sa smrdljivom snijeti (prema Metodama fizikalnih i kemijskih analiza za
kontrolu kvalitete žita, mlinskih i pekarskih proizvoda, tjestenina i brzo
smrznutih tijesta propisanim u Pravilniku o metodama uzimanja uzoraka i
metodama fizikalnih i kemijskih analiza za kontrolu kvalitete žita, mlinskih i
pekarskih proizvoda, tjestenina i brzo smrznutih tijesta (»Narodne novine« br.
53/91) u svakom pojedinom transportnom sredstvu za koje se posumnja na zarazu.

Analizu iz stavka 1. ovog članka obavlja laboratorij ovlašten za utvrđivanje
kakvoće žita prilikom predaje u mlinove ili silose.

Ukoliko se utvrdi da je urod pšenice i drugih biljaka iz članka 2. ove Naredbe
zaražen smrdljivom snijeti iznad propisane do­puš­tene granice za korištenje žita
u mlinsko-pekarskoj industriji, laboratorij je dužan izvijestiti nadležnog
inspektora koji će provesti inspekcijski postupak.

Do završetka laboratorijske analize uzorka iz stavka 3. ovoga članka,
zabranjuje se svako premještanje transportnog sredstva s urodom, osim na mjesto
koje odredi nadležni inspektor.

Članak 7.

Posjednici bilja dužni su zrno zaraženog bilja uništiti.

Uništavanje će se provoditi zakopavanjem zrna zaraženog bilja u tlo, s
tim da sloj zemlje iznad zaraženog bilja bude najma­nje 1 m debljine.

Županijski ured nadležan za poslove zaštite bilja dužan je odrediti
mjesta (dva do tri), neobradivog zemljišta gdje će se obaviti zakopavanje zaraženog
bilja i organizirati sve poslove u svezi provođenja ove Naredbe.

Zakopavanje se provodi pod nadzorom nadležnog inspektora, koji zapisnički
utvrđuje masu zaraženog bilja, pojedinačno za svakog posjednika bilja prilikom
uništavanja.

Članak 8.

Obveza je posjednika zaraženog bilja i vlasnika sredstava rada da nakon žetve
usjeva za koji se organoleptički utvrdi ili posumnja na zarazu sa smrdljivom
snijeti, dekontaminirati kom­baj­ne, prikolice, elevatore i druga sredstva rada
na mjestu žetve, a svakako prije prelaska na drugu parcelu, sukladno uputama
nadležnog inspektora.

Dekontaminacija se obavlja na mjestu žetve ili mjestu određenom za
zakopavanje zaraženog bilja.

Prijevozna sredstva u kojima se prevozi zaraženo bilje na uništenje,
dekontaminiraju se na mjestu gdje se zakopava zaraženo bilje.

Dekontaminacija se mora provesti prema uputama nadležnog inspektora.

Članak 9.

Zabranjuje se u narednih tri godine sjetva pšenice i drugih domaćina
smrdljive snijeti iz članka 2. ove Naredbe, na površinama na kojima je utvrđena
zaraza smrdljivom snijeti, odnosno na kojima je proizveden urod za koji je
analitički utvrđena zaraza.

Članak 10.

Za sjetvu pšenice i drugih domaćina smrdljive snijeti iz članka 2. ove
Naredbe, obvezna je uporaba deklariranog sjemena i čuvanje deklaracije sa ambalaže
svakog originalnog pakiranja sjemena, najmanje jednu godinu.

Članak 11.

Ministarstvo snosi troškove za provođenje mjera koje provodi Zavod prema
članku 3. ove Naredbe.

Posjednik bilja snosi troškove analize uzoraka iz članka 6. stavka 2.
ove Naredbe.

Posjednik zaraženog bilja snosi troškove zakopavanja zaraženog bilja,
prijevoza do mjesta zakopavanja i troškove laboratorijske analize uzoraka
uzetih u inspekcijskom postupku.

Posjednik bilja nema pravo na naknadu za uništeno zaraženo bilje.

Članak 12.

Stupanjem na snagu ove Naredbe prestaje važiti Naredba o sprječavanju širenja
i suzbijanju smrdljive snijeti - *Tilletia* spp. (»Narodne novine« broj
85/2000).

Članak 13.

Ova Naredba stupa na
snagu danom objave u »Narodnim novinama«.

Klasa:
011-02/01-01/50

Urbroj:
525-01-01-1

Zagreb, 25.
svibnja 2001.

Ministar
**mr. sc. Božidar Pankretić**, v. r.

if !supportEmptyParas endif

Naredba, NN 50/2001-806